《堕驴行简叶星期》
明代·曹溶

横山山人出无车，浩兴欲往钟山隅。葛衣炙日仅掩骭，腹底万卷聱牙书。

奇书岳渎鲜能载，况此风雪桥边驴。雪昏石滑骤欹侧，前却俄顷纷趑趄。

中途一蹶在平地，长耳狡诈奔荒墟。仕路艰危靡不有，陷阱往往生巾裾。

万物之灵尽如此，驴也学步师其馀。山人前年宰邗邑，阳侯毒啮不得舒。

堤成泽国始平陆，遍挽鱼鳖归耰锄。岂徒民疾快完聚，车马孔道皆安徐。

无钱竟触长官怒，一朝谤箧遭驱除。多才自昔召倾覆，更乃傲骨丘山如。

瘦驴效尤聊复尔，未若此辈深而狙。山人熟识倚伏理，细事那足烦嗟歔。

长干六月暑气合，画桡宛转衔清渠。三日行药两日卧，趫健不异少壮初。

慎勿悔此暂时失，诗肠遽使添郁纡。堕驴一笑古有诸，会看治象开皇舆。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。